## Naredba o ribolovu tuna - *Thunnus thynnus*

### NN 26/2007 (12.3.2007.), Naredba o ribolovu tuna - *Thunnus thynnus*

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**955**

Na temelju članka 17. stavka 2., članka 18. stavka 2., članka 49. stavka 1.
točke 1., 2. 3. i 5. i članka 58. stavka 3. Zakona o morskom ribarstvu (»Narodne
novine«, br. 74/94, 57/96 i 48/05) ministar poljoprivrede, šumarstva i vodnoga
gospodarstva donosi

## NAREDBU

### O RIBOLOVU TUNA – *Thunnus thynnus*

Članak 1.

Radi racionalnog gospodarenja i zaštite tuna – *Thunnus thynnus* (u daljnjem
tekstu: tuna) ovom Naredbom propisuje se:
– vrste ribolovnih alata kojima je dopušten ribolov tuna i način uporabe
pojedinih ribolovnih alata;
– dopuštena količina ulova tuna u gospodarskom ribolovu na moru za 2007. godinu
(u daljnjem tekstu: izlovna kvota tuna);
– podjela i način podjele izlovne kvote tuna po ribolovnim alatima;
– oblik, sadržaj i način dostavljanja obrazaca s podacima o ulovu, prijevozu i
zaprimanju tuna na uzgajalištu u svrhu uzgoja koje su obvezne dostavljati
sljedeće fizičke i pravne osobe: ovlaštenici povlastice za gospodarski ribolov
na moru koji obavljaju ribolov tuna, ovlaštenici povlastice za uzgoj tuna i
osobe koje obavljaju prijevoz ulovljenih tuna za potrebe uzgoja.

Članak 2.

(1) Izlovna kvota tuna za 2007. godinu iznosi 862,31 tona.
(2) Izlovna kvota tuna može tijekom tekuće kalendarske godine biti korigirana u
skladu s Preporukama Međunarodnog povjerenstva za očuvanje atlantskih tuna (ICCAT).

Članak 3.

(1) Ribolov tuna smije se obavljati samo uz uporabu sljedećih ribolovnih alata:
– plivarice tunolovke,
– odmeta, panule i plutajućeg parangala (u daljnjem tekstu: udičarski alati).
(2) Izlovna kvota tuna za plivarice tunolovke iznosi 850 tona.
(3) Izlovna kvota tuna za udičarske alate iznosi 12,31 tona.

Članak 4.

Nakon što Ministarstvo poljoprivrede, šumarstva i vodnoga gospodarstva (u
daljnjem tekstu: Ministarstvo), na temelju dostavljenih podataka o ulovu tuna,
utvrdi da je izlovljena dopuštena izlovna kvota tuna za plivarice tunolovke
i/ili udičarske alate, ministar će donijeti odluku o zabrani daljnjeg ribolova
tuna za 2007. godinu uz uporabu određenih ribolovnih alata, koja će se objaviti
putem sredstava javnog priopćavanja.

Članak 5.

(1) Fizičke i pravne osobe, ovlaštenici povlastice za gospodarski ribolov na
moru, koji obavljaju ribolov tuna uz uporabu plivarice tunolovke i/ili
udičarskih alata, obvezne su dostavljati podatke o ulovu tuna.
(2) Fizičke i pravne osobe koje obavljaju prijevoz ulovljenih tuna za potrebe
uzgoja obvezne su dostavljati podatke o prijevozu tuna.
(3) Fizičke i pravne osobe, ovlaštenici povlastice za uzgoj tuna, koje zaprimaju
ulovljene tune na uzgajalištu u svrhu uzgoja obvezne su dostavljati podatke o
zaprimljenim tunama.
(4) Fizičke i pravne osobe dužne su kopije svih prijava iz stavaka 1., 2. i 3.
ovoga članka zadržati na plovilu, odnosno na uzgajalištu, na način da se u svako
doba može obaviti pregled.
(5) Fizičke i pravne osobe iz stavaka 1., 2. i 3. ovoga članka, dužne su
omogućiti nesmetani rad i pružiti tehničku, stručnu i drugu pomoć osobama
ovlaštenim od Ministarstva za provođenje monitoringa sukladno odredbama ICCAT-a.

Članak 6.

(1) Podaci o ulovu, prijevozu i zaprimanju tuna na uzgajalištu u svrhu uzgoja
dostavljaju se Ministarstvu na obrascima koji su tiskani uz ovaj Pravilnik i
čine njegov sastavni dio, i to:
1. u roku od 24 sata od ostvarenog ulova tuna, koji je namijenjen kaveznom
uzgoju, dostavljaju se podaci o procijenjenoj masi tuna ulovljenih mrežom
tunolovkom (prilog 1 – Obrazac prijave procjene ulova tuna namijenjenih uzgoju);
2. u roku od 24 sata od ostvarenog ulova mrežom tunolovkom i/ili udičarskim
alatima dostavljaju se konačni podaci o masi ulovljenih tuna koje nisu
namijenjene kaveznom uzgoju (prilog 2 – Obrazac konačne prijave ulova tuna);
3. u roku od 30 dana od dana ulova koji je namijenjen kaveznom uzgoju
dostavljaju se konačni podaci o masi ulovljenih tuna kao u točki 2. ovoga stavka
na Obrascu konačne prijave ulova tuna.
(2) Masa ulovljenih tuna namijenjenih uzgoju predstavlja masu živih tuna
predanih kupcu (koja je preuzeta i za koju je ispostavljen račun) uvećana za
registriranu smrtnost tijekom boravka ribe u prijevoznom i/ili stacionarnom
kavezu.
(3) Ukoliko se ulov tuna, koji je namijenjen kaveznom uzgoju, obavlja u
međunarodnim vodama izvan Jadranskog mora i ako taj ulov ulazi u izlovnu kvotu
Republike Hrvatske, tada se konačni podaci o masi ulovljenih tuna moraju
dostaviti najkasnije u roku od 60 dana od dana ulova na Obrascu konačne prijave
ulova tuna.
(4) Podaci o prijevozu ulovljenih tuna za potrebe uzgoja se dostavljaju
Ministarstvu u roku od 24 sata od završenog prijevoza tuna (prilog 3 – Obrazac
prijave prijevoza tuna).
(5) Ovlaštenici povlastice za uzgoj tuna i fizičke i pravne osobe koje obavljaju
prijevoz ulovljenih tuna iz uvoza za potrebe uzgoja, dužni su prije početka
prijevoza, Ministarstvu dostaviti ICCAT certifikate izdane od države izvoznice u
svrhu provjere, a prijevoz može započeti tek nakon što od Ministarstva pribave
odobrenje.
(6) Podaci o zaprimljenim tunama na uzgajalištu u svrhu uzgoja dostavljaju se
Ministarstvu u roku od 24 sata od završenog zaprimanja ulovljenih tuna (prilog 4
– Obrazac prijave zaprimljenih tuna na uzgajalištu u svrhu uzgoja i prilog 5 –
ICCAT deklaracija o stavljanju u kaveze tuna iz uvoza).

Članak 7.

(1) Podatke o ulovu tuna obvezni su dostavljati i ovlaštenici povlastica za
obavljanje gospodarskog ribolova na moru, koji ribolov obavljaju ribolovnim
alatima koji nisu namijenjeni lovu tuna, ako slučajno, kao prilov, ulove tunu.
(2) Osobe iz stavka 1. ovoga članka podatke o ulovu tuna dostavljaju na način
naveden u članku 6. ove Naredbe.

Članak 8.

Kod ribolova tuna plivaricom tunolovkom u zapasima ili u kavezima u teglju ne
smije biti nedoraslih jedinki.

Članak 9.

Danom stupanja na snagu ove Naredbe prestaje važiti Naredba o ribolovu tuna –
Thunnus thynnus (»Narodne novine«, br. 38/06).

Članak 10.

Ova Naredba stupa na snagu osmoga dana od dana objave u »Narodnim novinama«.

Klasa: 324-01/07-01/1
Urbroj: 525-01-07-01
Zagreb, 2. ožujka 2007.

Ministar
**Petar Čobanković**, v. r.

PRILOG 1:

![](dodatni/351127.gif)

PRILOG 2:

![](dodatni/351128.gif)

PRILOG 3.

![](dodatni/351129.gif)

![](dodatni/351130.gif)

PRILOG 5.

ICCAT DEKLARACIJA O STAVLJANJU U KAVEZE TUNA IZ UVOZA (ICCAT DECLARATION ON
CAGING)

![](dodatni/351131.gif)

\_\_\_\_\_\_\_
\* Ovlašteno uzgajalište za tov tuna ulovljenih na području Konvencije (*Facility
authorized to operate for fattening of bluefin tuna caught in the Convention
area*)

Ime, prezime, broj osobne iskbne iskaznice i potpis ovlaštene os>
                                      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M.P.

Ova prijava ispunjava se za tunu iz uvoza koja je zaprimljena na uzgajalištu u
svrhu kaveznog uzgoja, a dostavlja se u roku od 24 (dvadeset četiri) sata po
ostvarenom ulovu na broj telefaksa: 01/6106 558.

Naredba, NN 26/2007-955
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)